Nå blir dette ulovlig for 320.000 unge

Nå haster det med å sole seg. Fra 1. juli blir det nemlig forbudt å nyte kunstig sol i solarium hvis du er under 18 år.

ULOVLIG: Dette blir forbudt for rundt 320.000 tenåringer etter 1. juli. Vis mer byoutline Foto: Varg Aamo

Publisert: Publisert: 29. juni 2012 16:32

Fra 1. juli blir det forbudt for personer under 18 år å nyte solarium.



Regjeringen vedtok forbudet i desember i fjor, og bestemte samtidig at alle solarier må være betjent av kompetent personale fra og med 1. januar 2014.



EKSOTISK: Behovet for solarier i Brasil kan muligens være noe lavere enn her hjemme. Vis mer byoutline Foto: SCANPIX/VG

Regjeringen begrunner i en pressemelding forbudet med økt risiko for kreft, og at holdningskampanjer ikke har ført til en nedgang i solariumsbruk blant unge.

I pressemeldingen vises det til at også andre land opererer med 18-årsgrense. Frankrike, Australia, Storbritannia, Tyskland, og enkelte delstater i USA og Canada har nå innført slike grenser.



Det pekes også på at solarier er totalforbudt i Brasil.

LES OGSÅ:Selger unyttige diplomer for 5000 kroner



Nedleggelser. For landets største solsenterkjede, Brun og Blid, har forbudet allerede medført nedleggelser.



Rundt åtte prosent av omsetningen kommer fra personer under 18 år, som vil merkes godt utenfor sentrale strøk.



– Vi vet ikke hvor mange vi må legge ned, men vi kommer til å bygge like mange nye. I grove trekk kan man si at vi legger ned i distriktene, og bygger nytt og større i byene, forteller Thorbjørn Frantzen i Brun og Blid.

– Små sentre kan ikke betjenes uten store underskudd. De må derfor legges ned, det eneste som kan redde dem er regjeringsskifte i 2013. Men siden valgresultatet er like utenfor vår kontroll som været planlegger vi for et verstefallsscenario. Vi har allerede lagt ned omlag 10-12 sentre.

Frantzen mener lovendringen er en plagsom forstyrrelse, og sier den skaper forvirring i og med at flere tror betjeningskravet også trer i kraft 1. juli i år.



– Vi er fra månedsskiftet ikke pålagt annet enn å montere oppslag om denne loven. Men vi har selvsagt gjort mye mer enn dette, forteller Frantzen.

LES OGSÅ:Kommunene med høyest eiendomsskatt



Flere frister og endringer



For næringsdrivende med staten som kunde er det viktig å få med seg alle statlige virksomheter nå vil krever å få faktura fra leverandører elektronisk.

Les egen sak: Staten krever e-faktura fra 1. juli!



Skal du vrake en bil har du det virkelig travelt – fredag er siste frist for å få tilbake halve årsavgiften, med mindre du finner en vrakplass som er åpen i helgen.

Les egen sak: Vrak bilen nå!

Utsatt på nytt. Byggesaksforskriften trådte i kraft 1. juli 2010, men flere paragrafer trer først i kraft samme dato i år. Jan Gudmund Aanerud i Advokatfirmaet Hjort forteller likevel at dette ikke vil få stor praktisk betydning for så vidt gjelder de nye reglene om uavhengig kontroll.

– Reglene er todelte her. På den ene siden har man krav om obligatorisk uavhengig kontroll ved viktige og kritiske områder og oppgaver. Den obligatoriske delen trer imidlertid ikke i kraft før 1. januar 2013. Årsaken til dette er blant annet usikkerhet om man i dag har nok foretak til å gjøre kontrollarbeidet, forteller han.



– På den andre siden kan kommunene allerede nå kreve uavhengig kontroll i et tiltak etter en «konkret vurdering», for eksempel basert på særlige forhold ved tomten, tiltaket eller aktørene, sier Aanerud.

Timeshare-direktivet erstattes. Mange med timeshare-leilighet vil bli berørt av lov om deltidsbruksrett og langtidsferieprodukter mv. som trer i kraft. Denne loven opphever en gammel lov om salg av tidsparter i fritidsbolig, og innføres for å gjennomføre Europaparlamentets- og rådsdirektiv nr. 2008/12, som i tur erstatter timeshare-direktivet av 1994.



Helseforetakene får meldeplikt. Ved betydelige personskader som skyldes behandling, samt skader forårsaket av andre pasienter, vil helseforetakene fra 1. juli ha meldeplikt. Dette følger av helse- og omsorgstjenestelovens nye paragraf 3-3 om meldeordning, som trer i kraft.



Tillegget til uføres alderspensjon fra folketrygden blir trukket fra uførepensjon fra offentlig tjenestepensjonsordning. Dette skyldes at lov om endring i lov om samordning av pensjons- og trygdeytelser trer i kraft.



Til slutt:

En liten gladnyhet for de som er kronisk trege betalere er at forsinkelsesrenten settes ned med et kvart prosentpoeng – fra 8.75 til 8.50 prosent.

*320.000 unge er beregnet av Dine Penger basert på tall fra SSB sin befolkningsstatistikk.



Her kan du lese mer om Forbrukerspørsmål